ΣΚΑΪ Τηλεόραση

Ιστορία

Η τηλεόραση του ΣΚΑΪ ξεκίνησε να εκπέμπει για πρώτη φορά την Τρίτη 21 Σεπτεμβρίου 1993, με έμφαση στην ενημέρωση και στα αθλητικά. Ο νεοσύστατος σταθμός είχε μια εντελώς διαφορετική προοπτική στο πρόγραμμα έχοντας ένα πιο γενικό προφίλ, και σύντομα κατάφερε να γίνει ένα από τα τρία κορυφαία τηλεοπτικά κανάλια στην Ελλάδα.
Πέντε χρόνια αργότερα, η οικονομική κρίση στον όμιλο Αλαφούζου οδήγησε στην πώληση του σταθμού και την σταδιακή μετατροπή του στον Alpha. Από τα τέλη Δεκεμβρίου του 1998 μέχρι τον Σεπτέμβριο του 1999 και ενώ ο σταθμός είχε ήδη πωληθεί, συνέβαιναν σταδιακές αλλαγές στο όνομά του (από το ελληνικό ΣΚΑΪ σε λατινική μεταγραφή Skai και μετέπειτα για μικρό διάστημα σε Alpha Sky για να γίνει το οριστικό σημερινό σκέτο Alpha), στο πρόγραμμά του και κατά συνέπεια στο λογότυπο.
Ωστόσο την 1η Απριλίου 2006, ο ΣΚΑΪ ξεκίνησε εκ νέου να εκπέμπει αντικαθιστώντας το Seven το οποίο κατείχε άδεια πανελλαδικής εμβέλειας από το 1999, αλλά απέτυχε με το παλιό του όνομα, να επεκτείνει την κάλυψή του σε όλη τη χώρα ή να προσελκύσει ένα ευρύ κοινό. Ο νέος ΣΚΑΪ δεν ξεκίνησε με την συνταγή του παλιού ΣΚΑΪ, αλλά μεταδίδοντας ξένες σειρές και δελτία ειδήσεων.
Τα ξημερώματα της 17ης Δεκεμβρίου του 2018 εξερράγη βόμβα έξω από τις εγκαταστάσεις του ΣΚΑΪ, που προκάλεσε σοβαρές υλικές ζημιές στο εξωτερικό και στο εσωτερικό του κτιρίου.
Τη σεζόν 2019-2020 ο τηλεοπτικός σταθμός θα μειώσει την δραστηριότητα που είχε στις εκπομπές ριάλιτι και θα επεκταθεί στη μυθοπλασία, δηλαδή σε σειρές.

Τηλεοπτικές άδειες

Τα ξημερώματα της 2ας Σεπτεμβρίου 2016, ανακοινώθηκαν οι εταιρείες που κατάφεραν να πάρουν τις τέσσερις άδειες, με πρώτο τον ΣΚΑΪ δεσμευόμενος να καταβάλλει το ποσό των €43.600.000. Ωστόσο, ο τότε διαγωνισμός για τις τηλεοπτικές άδειες κρίθηκε αντισυνταγματικός από το ΣτΕ στις 26 Οκτωβρίου 2016. Στο νέο διαγωνισμό έλαβε άδεια για 35 εκ. ευρώ.

Κριτική, εμπάργκο του ΣΥΡΙΖΑ και κυρώσεις

Έντονη κριτική ασκήθηκε κατά του τηλεοπτικού σταθμού ΣΚΑΪ, κατά τη διάρκεια της πρώτης περιόδου της λειτουργίας του, για το χειρισμό της υπόθεσης Σορίν Ματέι, από τον τότε παρουσιαστή του δελτίου ειδήσεων, Νίκο Ευαγγελάτο.
Στις 5 Ιουλίου 2015, ο ΣΥΡΙΖΑ εξέδωσε ανακοίνωση με την οποία γνωστοποίησε την απόφαση του κόμματος να μην συμμετάσχει στις ενημερωτικές εκπομπές του τηλεοπτικού σταθμού ΣΚΑΪ την ημέρα εκείνη, ημέρα διεξαγωγής του δημοψηφίσματος του 2015, καθώς και την επόμενη, κατηγορώντας το σταθμό για παραβίαση της εκλογικής νομοθεσίας επειδή την προηγούμενη ημέρα του δημοψηφίσματος προέβαλε ενημερωτικές εκπομπές με εκπροσώπους του «ΝΑΙ».
Στα τέλη Ιουλίου του 2018, μετά την πυρκαγιά στο Μάτι, που είχε ως αποτέλεσμα τον θάνατο 100 ανθρώπων, με αφορμή αναφορά δημοσιογράφου του ΣΚΑΪ ότι ο Πρωθυπουργός σκόπευε να προχωρήσει στην αποπομπή του αρχηγού της ΕΛΑΣ και του διοικητή της Πυροσβεστικής, το Γραφείο Τύπου του ΣΥΡΙΖΑ εξέδωσε ανακοίνωση στην οποία γινόταν λόγος για «χυδαία επίθεση στο πρόσωπο των αρχηγών του Πυροσβεστικού Σώματος και της Ελληνικής Αστυνομίας, που σε εντεταλμένη υπηρεσία εκτέλεσε ο ΣΚΑΪ με αποκλειστικό στόχο να πλήξει το ηθικό των στελεχών και μελών των δύο Σωμάτων» και γνωστοποιήθηκε η απόφαση του κόμματος, τα στελέχη του και οι βουλευτές του να μη συμμετέχουν πλέον σε εκπομπές του τηλεοπτικού και ραδιοφωνικού ΣΚΑΪ.
Με την υπ’ αριθμ. 4/2016 του Πρωτοβαθμίου Πειθαρχικού Συμβουλίου της ΕΣΗΕΑ επιβλήθηκε προσωρινή διαγραφή 6 μηνών, 1 έτους και 18 μηνών αντίστοιχα από τα μητρώα της ΕΣΗΕΑ στον Νίκο Κονιτόπουλο, αρχισυντάκτη της εκπομπής του Κωνσταντίνου Μπογδάνου, στο δημοσιογράφο του ΣΚΑΪ Άρη Πορτοσάλτε και στο διευθυντή ειδήσεων του ΣΚΑΪ Σταμάτη Μαλέλη, καθώς κρίθηκε ότι παραβίασαν το άρθρο 7, παρ. 1, εδ. α’ του Καταστατικού (που προβλέπει ότι «τα μέλη της ΕΣΗΕΑ οφείλουν να ασκούν τη δημοσιογραφία ευσυνείδητα και με καλή πίστη, να τηρούν την επαγγελματική αλληλεγγύη και να δείχνουν διαγωγή, συμπεριφορά και ήθος ανάλογες με το λειτούργημα που ασκούν») και το άρθρο 1, παρ. 1, του Κώδικα Αρχών Δεοντολογίας και το εδάφιο δ' του ιδίου άρθρου με τη στάση τους πριν το δημοψήφισμα του 2015.
Η απόφαση αυτή ανατράπηκε με την υπ’ αριθ. 3/2016 απόφαση του Δευτεροβάθμιου Πειθαρχικού Συμβουλίου της ΕΣΗΕΑ με την οποία οι τρεις προαναφερθέντες κρίθηκαν ως πειθαρχικά μη ελεγκτέοι διότι δεν είχαν παραβιάσει το Καταστατικού της ΕΣΗΕΑ.

Τεχνολογία

Ο νέος ΣΚΑΪ χρησιμοποιεί το σύστημα μετάδοσης του δικτύου SONAPS το οποίο είναι κατασκευασμένο από την Sony και εγκατεστημένο από την Βρετανική εταιρεία VSC Design. Ήταν επίσης ο πρώτος τηλεοπτικός σταθμός στην Ελλάδα που μετέδωσε το πλήρες πρόγραμμά του σε αναλογία απεικόνισης 16:9. Αρχικά, από τον Απρίλιο του 2006 που ξεκίνησε μέχρι και το Σεπτέμβριο του 2006, μετέδιδε το πρόγραμμά του σε αναλογία απεικόνισης 4:3.

Εκπομπή σήματος

Η τηλεόραση του ΣΚΑΪ αναμεταδίδεται ψηφιακά από την πλατφόρμα ελεύθερης λήψης της Digea από τις 24 Σεπτεμβρίου 2009. Ξεκίνησε να μεταδίδεται στην συνδρομητική πλατφόρμα της NOVA από τις 6 Σεπτεμβρίου του 2007 και της COSMOTE TV από τον Μάρτιο του 2012.

ΣΚΑΪ HD

Ο ΣΚΑΪ εκπέμπει σε υψηλή ευκρίνεια από την πλατφόρμα της COSMOTE TV και μέσω διαδικτύου. Τον Αύγουστο του 2014, ανακοινώθηκε ότι θα εξέπεμπε και ελεύθερα επίγεια με εικόνα υψηλής ευκρίνειας. Το κανάλι HD αναμενόταν να εκπέμψει στις αρχές του 2015, ωστόσο εξέπεμψε τελικά το Σάββατο 27 Φεβρουαρίου 2016 με ανάλυση 1080i σε bitrate περίπου 6Mbps.

ΣΚΑΪ International

Το 2013, ο ΣΚΑΪ επέκτεινε τις υπηρεσίες του στη Βόρεια Αμερική, συνάπτοντας συμφωνίες προμήθειας εξοπλισμού με τοπικούς ραδιοτηλεοπτικούς φορείς. Αρχικά ξεκίνησε στις Ηνωμένες Πολιτείες Αμερικής μέσω μιας εταιρικής σχέσης με την εταιρεία New Greek TV, το οποίο είναι διαθέσιμο μέσω του Time Warner Cable στη Νέα Υόρκη. Στις 12 Δεκεμβρίου 2013, ο ΣΚΑΪ ξεκίνησε και στον Καναδά μέσω της Bell Fibe TV μέσω μιας εταιρικής σχέσης με την Ethnic Channels Group.